放龜
作者：鄭伯英
朝代：宋

paragraphs: 城中有四靈，麟鳳神龍龜。
鳳翔兮千仞，麟兮不可羈。
天用莫如龍，在在風雲隨。
拙哉老督郵，何時列於斯。
浪言蓮上巢，甘作牀下支。
牀支木爲辱，刳剔良可悲。
陂塘溢春水，爬沙闖晴曦。
漁師捨網罟，掇取如拾遺。
解甲伏碪砆，哀鳴極嗚咿。
卜師更安忍，鑽灼無完肌。
有身不自靈，昔聞今見之。
百金出敝楮，駢首還清漪。
千歲善保汝，左顧非我期。
願言貽日者，吉凶訪藂蓍。